Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 1 Pv 274/15/1103	Bratislava III, 13.5.2015
EEČ : 2-10-190-2015

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátor Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci mu to vyplýva zo zákona o rodine si v období od roku 2009 do roku 2010 neplnil svoju vyživovaciu povinnosť voči svojej dcére XXXXX, nar. XXXXX, trvale bytom XXXXX, XXXXX, ktorá mu bola stanovená rozsudkom Okresného súdu XXXXX III sp. zn. P 44/96- 163  zo dňa 09.09.2004, právoplatným dňa 23.11.2004 vo výške 1.800,- Sk mesačne vždy do 15- teho dňa v mesiaci k rukám matky XXXXX, nar. XXXXX, trvale bytom XXXXX, XXXXX, pričom túto povinnosť si neplnil za mesiace máj 2009, jún 2009, júl 2009, august 2009, december 2009, v mesiaci september 2009 poslal sumu 100 €, v októbri 2009 sumu 100 € a v novembri 2009 sumu 100 €, čím mu vznikol dlh na výživnom za rok 2009 vo výške 178 €, v roku 2010 nezaplatil v mesiaci január sumu 59,75 €, následne mu bolo rozsudkom Okresného súdu v Bratislave III sp. zn. 12C 97/2009- 33 zo dňa 27.01.2010, právoplatným dňa 20.02.2010 stanovené prispievať sumou vo výške 100 € mesačne vždy do 15- teho dňa v mesiaci vopred k rukám matky XXXXX, v mesiaci február 2010, apríl 2010, máj 2010, jún 2010, júl 2010, september 2010 nezaplatil nič, ale v mesiaci marec 2010, august 2010, október 2010, november 2010 a december 2010 zaplatil už zvýšené výživné vo výške 100 €, čiže spolu za rok 2010 prispel na výživné sumou 500 €, čím mu vznikol dlh na výživnom za rok 2010 vo výške 659,75 €, celkom teda za roky 2009 a 2010 mu vznikol na výživnom spolu dlh k 18.04.2015 vo výške 837,75 €,

lebo zanikla trestnosť činu

Odôvodnenie:
Uznesením povereného príslušníka PZ Okresného riaditeľstva PZ v Bratislave III, Obvodného oddelenia PZ Nové Mesto - zápas bolo dňa 19.04.2015 v zmysle § 199 odsek 1 Trestného poriadku začaté, a súčasne v zmysle § 206 odsek 1 vznesené obvinenie XXXXX pre prečin zanedbania povinnej výživy v zmysle § 207 odsek 1 Trestného zákona.
	
	Dňa 25.03.2015 podala XXXXX do zápisnice trestné oznámenie, v ktorom uviedla skutočnosti tak, ako sú uvedené v skutkovej vete tohto uznesenia, pričom ďalej uviedla, že jej manžel platil nepravidelne a v neúplnej výške výživné do roku 2011, odvtedy platí pravidelne. K oznámeniu pripojila rozsudok Okresného súdu XXXXX III sp. zn. P 44/96-163 zo dňa 09.09.2004, rozsudok Okresného súdu XXXXX III, sp. zn. 12C 97/2009-33 zo dňa 27.01.2010, rodný list XXXXX a potvrdenie o návšteve školy.

	Obvinený XXXXX bol vypočutý dňa 22.04.2015 kedy uviedol, že dňa 16.04.2015 bol na pošte a vyplatil celú dlžnú sumu vo výške 937 € za roky 2009 a 2010 ako aj za mesiac máj 2015, pričom do spisu doložil doklad o zaplatení.

	Dňa 27.04.2015 bola vypočutá XXXXX, ktorá uviedla, že si dňa 20.04.2015 prevzala na pošte peňažnú sumu vo výške 937 € od bývalého manžela, čím zaplatil celý dlh na výživnom za roky 2009, 2010 ako aj za mesiac máj 2015.

	Do spisu bol ďalej zadovážený výpis zo Sociálnej poisťovne, výpis z registra trestov obvineného ako aj výpis z priestupkov.

Na základe výsluchu poškodenej a obvineného a do spisu zadovážených príjmových dokladov je dostatočne preukázané, že obvinený zaplatil celú sumu dlžného výživného. Poškodená pri výsluchu neuviedla skutočnosť, že by ich dcéra počas neplnenia si vyživovacej povinnosti obvineným trpela hmotnou núdzou. 

	Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.
	Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Z vyššie uvedených dôvodov bolo potrebné trestné stíhanie obvineného XXXXX pre prečin zanedbania povinnej výživy podľa § 207 ods. 1) Trestného zákona zastaviť, nakoľko zanikla trestnosť činu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Branislav Delej
prokurátor